आसामनि बिसायख’थि आयगा बिटिसि बिसायख’थिनि खालारखौ फोसावाखैब्लाबो बिटिआर ओनसोलाव रायजो-राजा आरो राजखान्थियारि दैदेनगिरिफोरा भटखौ लानानै गोख्रों सांग्रां जानायखौ नुनो मोनगासिनो दं। बि टि सि बिसायख’थिखौ लानानै राजखान्थियारी दैदैनगिरिफोरा गुबुन- गुबुन आदब- खायदाजों रायजो- राजाफोरनि गेजेराव बिसायख’थि फोसावदिंनायखौ मुखुब नांथाबनानै थानाय नुनो मोन्दों। भारतनि माहारियारि राजखान्थि हान्जाजों लोगोसे बिटिआर एबा बिटिसि ओनसोलनि राजखान्थि दोलोफोरा गोबां बाथ्रा बुंसावनानै रादाय होनाय नुनो मोनदों। बिसोर बिसायख’थियाव देरहाखांनायनि उनाव रायजोफोरनि जौगालु हाबाफारि मावफुंनानै गोजोन खौसेथि आरो जौगासारनाय बायदि- बायदि मोन्थोरजों बिसायख’थि फोसावदिंनाय मेल मिथिंफोराव दैदेनगिरिफोरनि गोदै- गोदै रावजों बिबुंथि होनायखौ गोबां नुनो मोन्दों। गासै दोलोनि दैदेनगिरिफोरानो गावबा-गावनि दोलोनि बिजाथिफोरखौ गोबां भटजों देरहासादगोन होन्नानै रायजो- राजाफोरनो फोरमायथिनाय नुनो मोनदों । नाथाय बिटिसि ओनसोलाव रायजो जानाय 30 लाख नोगोरारिफोरा सोर दैदेनगिरिनो कक्राझारनि बड’फा नोगोराव थानाय बड’लेण्ड हायुङारि गौथुमनि सेकरिटारियेतनि खुंथायखौ होमारगोन बेखौ समासो फोरमायगोन। दासान्दै बिसायख’थिनि फोसावदिं आफादफोरखौ नायनानै सोर गोहोयाव फैगोन बुंनाया गोरलै नङा । मोनफ्रोमबो राजखान्थि दोलोनि बिसायख’थि फोसावदिं आफादाव रायजोफोरनि लोब-लोब बाहागो लानायाव साफ्रोमबो बिजाथिफोरनि खुगायाव मिनिस्लु जानाय नुनो मोनदों। नाथाय बि मिनिस्लु जानाय बिजाथिफोरनि गेजेराव सोरखौ सायख’मारगोन बेखौ बुंनाया गोब्राब। नाथाय बावैसो सान सिगां आसाम सोरखारनि रांखान्थि मन्थ्रि हिमन्त बिस्व शर्माआ खौरां बिजोंनि गेजेरजों फोरमायनाय बादि बिटिसि बिसायख’थिया फैगौ डिसेम्बर दानाव जाफिनसिगोन होननानै फोसावनायाव बिटिआरनि रायजो-राजाफोरा दै गांनायाव गरदसे दै मोनलोंनाय बादि थासारि जादों। बे थारदि थांनाय 4 एप्रिलाव जानो गोनां बिटिसि बिसायख’थिखौ हादराव साग्लोबसारनाय कभिद-19 जिउसानि थाखाय दोनथ’दों। नाथाय बिटिसि बिसायख’थिया माब्ला खुंफिन जागोन बेनि जेबो रोखा रावबो बुंनो हायाखै। बे समावनो आसामनि मन्थ्रि हिमन्त बिस्व शर्माआ बुंनाय रावनि सायाव बिटिआरनि बयबो भटारफोरा गोजोननाय मोननायखौ नुनो मोननाय जादों । थारैनो जुदि फैगौ डिसेम्बर दानाव बिटिसि बिसायख’थिया खुंमार जायोब्ला बिटिआरनि रायजोफोरनि थाखाय जोबोर मोजां जागोनखौ सानजायो। मानोना बि दोनथ’नाय बिटिसि बिसायख’थिनि थाखाय ओनसोलाव गोबां उसुबिदा थासारि जानायखौ नुनो मोनगासिनो दं । बिनिखायनो बिटिसि बिसायख’थिया थाब खुंजानानै बिटिआर हालामाव थाबथानानै थानाय रायजोफोरनि जौगालु खामानिफोरा जाथोंसै बेखौ हास्थायबाय ।